ฟรี 5 หลักสูตรออนไลน์ ยกระดับการใช้เทคโนโลยีดิจิทัล ผู้ประกอบการเอสเอ็มอี ร้านค้า หาบเร่ แผงลอย
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า ดีป้า จะเปิดหลักสูตรออนไลน์ 5 ด้านในโครงการ Transform ตลาดสดยุควิถีใหม่ ถ่ายทอดประสบการณ์จากผู้เชี่ยวชาญสาขาต่างๆ เป็นช่องทางในการส่งเสริมผู้ประกอบการเอสเอ็มอี ร้านค้ารายย่อย หาบเร่ แผงลอย ให้มีความรู้ความเข้าใจเกี่ยวกับการประยุกต์ใช้เทคโนโลยีดิจิทัล เพื่อยกระดับธุรกิจ พัฒนาช่องทางการจัดจำหน่ายและการจัดส่งสินค้าที่มีประสิทธิภาพ ช่วยลดผลกระทบจากวิกฤตโควิด–19 พร้อมขับเคลื่อนประเทศสู่เศรษฐกิจดิจิทัลอย่างยั่งยืน ประกอบด้วย หลักสูตรเริ่มต้นการขายออนไลน์ด้วย LINE MyShop และ LINE OA การสร้างกราฟิกสวยโปรโมทสินค้าด้วยCanva  ธุรกิจโตไวด้วยคอนเทนต์และโฆษณาออนไลน์บน Facebook  การสร้างคอนเทนต์ให้เป็นยอดขายบนTikTok และการสร้างธุรกิจให้เติบโตในสังคมยุคไร้เงินสดสำหรับผู้สนใจสามารถลงทะเบียนได้ที่เว็บไซต์ transformmarket.depa.or.th ตั้งแต่วันที่ 6 สิงหาคมนี้เป็นต้นไปโดยไม่เสียค่าใช้จ่าย ซึ่งผู้ที่ลงทะเบียนจะได้รับประกาศนียบัตรเมื่อจบหลักสูตรและทำแบบทดสอบครบถ้วนภายในวันที่ 31 มีนาคม 2565